《送南京少宗伯尹正言先生奉表入贺礼成还任次南都赠行韵六章 其二》
明代·程敏政

章城西畔启离筵，冠盖纷纷下集仙。马首红尘犹昨日，镜中华发几流年。

行当绿树飞霜后，归及江梅破腊先。珍重一觞情莫尽，双旌摇曳夕阳边。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。